Άρτουρ Μέλου

Ο Άρτουρ Ενρίκε Ράμος ντε Ολιβέιρα Μέλου (Arthur Henrique Ramos de Oliveira Melo, γενν. στις 12 Αυγούστου 1996), γνωστός ως Άρτουρ Μέλου (Arthur Melo, ) ή απλά Άρτουρ, είναι Βραζιλιάνος επαγγελματίας ποδοσφαιριστής, ο οποίος αγωνίζεται ως κεντρικός μέσος για τη Γιουβέντους. 

Γεννημένος στη Γκοϊάνια, ξεκίνησε τη σταδιοδρομία του στη Γκρέμιο, με την οποία κέρδισε το Κόπα Λιμπερταδόρες 2017 και το Καμπεονάτο Γκαούτσο 2018. Στα τρία χρόνια του στη Γκρέμιο, ο Άρτουρ καθιερώθηκε ως ταλέντο που οδήγησε τη Μπαρτσελόνα να τον υπογράψει με κόστος μεταγραφής 31 εκατομμυρίων ευρώ το 2018.

Σταδιοδρομία σε συλλόγους

Γκρέμιο 

Ο Άρτουρ ξεκίνησε τη σταδιοδρομία του με την ομάδα της πατρίδας του Γκοϊάς, σε ηλικία 12 ετών. Το 2010, αφού εντοπίστηκε σε τουρνουά νέων, μετακόμισε στη Γκρέμιο. 

Τον Ιανουάριο του 2015, μετά τις εντυπωσιακές του εμφανίσεις στο Κύπελλο Ποδοσφαίρου Νέων Σάο Πάουλο, ο Άρτουρ προήχθη στην πρώτη ομάδα της Γκρέμιο από τον προπονητή Λουίς Φελίπε Σκολάρι. Ξεκίνησε βασικός στο ντεμπούτο με την ομάδα, εναντίον της Αϊμορέ για το Καμπεονάτο Γκαούτσο. Ωστόσο, αντικαταστάθηκε στο ημίχρονο και δεν έκανε άλλες εμφανίσεις εκείνη τη σεζόν. Το 2016, έκανε το ντεμπούτο του στο πρωτάθλημα στον τελευταίο αγώνα της σεζόν, στην εντός έδρας νίκη με 1-0 εναντίον της Μποταφόγκο, ως αλλαγή στο δεύτερο ημίχρονο. 

Το 2017, ο Άρτουρ έγινε βασικός στην πρώτη ομάδα ύστερα από μία σειρά καλών επιδόσεων στο πρωτάθλημα και στο Καμπεονάτο Γκαούτσο. Στο ντεμπούτο του στο Κόπα Λιμπερταδόρες, μία ισοπαλία με 1-1 εναντίον της Κλουμπ Γουαρανί, ανακηρύχθηκε Παίκτης του Αγώνα, αφού ολοκλήρωσε 40 πάσες, με εντυπωσιακή επιτυχία 100%. Το στυλ παιχνιδιού του έχει συγκριθεί με αυτό τον Ισπανών μέσων Αντρές Ινιέστα και Τιάγκο Αλκάνταρα και προσέλκυσε το ενδιαφέρον από ευρωπαϊκούς συλλόγους όπως η Τσέλσι, η Μπαρτσελόνα και η Ατλέτικο Μαδρίτης. Τον Μάιο, ο Άρτουρ σημείωσε το πρώτο του επαγγελματικό γκολ, στη νίκη με 3-1 εναντίον της Φλουμινένσε για το Κύπελλο Βραζιλίας. Τον Ιούλιο, σημείωσε το πρώτο του γκολ στο πρωτάθλημα, το δεύτερο στην εκτός έδρας νίκη με 3-1 εναντίον της Βιτόρια. Το Νοέμβριο, ψηφίστηκε από την CONMEBOL ως ο Παίκτης του Αγώνα στο δεύτερο σκέλος του τελικού του Κόπα Λιμπερταδόρες εναντίον της Λανούς, παρά το γεγονός ότι έπαιξε μόνο 50 λεπτά λόγω τραυματισμού.

Μπαρτσελόνα 
Στις 11 Μαρτίου 2018, η Μπαρτσελόνα κατέληξε σε συμφωνία με τη Γκρέμιο για τη μεταγραφή του Άρτουρ. Οι Ισπανοί συμφώνησαν να πληρώσουν ένα αρχικό ποσό 31 εκατομμυρίων ευρώ, συν 9 εκατομμύρια ευρώ σε μπόνους στόχων. Ο Άρτουρ υπέγραψε εξαετές συμβόλαιο και ανακοινώθηκε επίσημα ως παίκτης της Barça στις 9 Ιουλίου 2018. Στις 28 Ιουλίου, σημείωσε ένα γκολ στο ντεμπούτο του εναντίον της Τότεναμ σε έναν φιλικό αγώνα προετοιμασίας. 

Ο Άρτουρ έκανε το ανταγωνιστικό του ντεμπούτο στο Σούπερ Καπ Ισπανίας 2018, όπου η Μπαρτσελόνα κέρδισε με 2-1. 

Έκανε το ντεμπούτο του στο πρωτάθλημα στον πρώτο αγώνα της σεζόν, καταγράφοντας επίσης την πρώτη του ασίστ για την ομάδα. Έδωσε την ασίστ στον Φιλίπε Κουτίνιο στο πρώτο γκολ της νίκης με 3-0 εναντίον της Αλαβές. Στις 3 Οκτωβρίου, έδειξε εξαιρετικές ικανότητες στη μεσαία γραμμή στον πρώτο του αγώνα ως βασικός, στη νίκη με 4-2 εναντίον της Τότεναμ. 

Το πρώτο του Ελ Κλάσικο ήταν στις 28 Οκτωβρίου, όπου κυριάρχησε στη μεσαία γραμμή με αντιπάλους τους Λούκα Μόντριτς και Τόνι Κρόος και έλαβε υψηλούς επαίνους για την επίδοσή του. Ο Άρτουρ ονομάστηκε στην Κορυφαία Ομάδα Πρωτοεμφανιζόμενων της φάσης ομίλων του Τσάμπιονς Λιγκ μετά από ένα εντυπωσιακό ντεμπούτο για τους Μπλαουγκράνα. 

Στις 31 Αυγούστου 2019, ο Άρτουρ σημείωσε το πρώτο του γκολ για τη Μπαρτσελόνα, στην ισοπαλία με 2-2 εναντίον της Οσασούνα.

Γιουβέντους 
Ο Άρτουρ αποκτήθηκε στις 29 Ιουνίου 2020 από τη Γιουβέντους έναντι 72 εκατομμυρίων ευρώ συν 10 εκατομμύρια για διάφορα μπόνους, σε συνδυασμό με την μεταγραφή του Μιραλέμ Πιάνιτς.

Εθνική ομάδα 
Ο Άρτουρ έχει εκπροσωπήσει τη Βραζιλία σε επίπεδο U17. Ήταν μέλος της ομάδας της Βραζιλίας U17 που αγωνίστηκε στο Πρωτάθλημα Ποδοσφαίρου Νότιας Αμερικής U17 2013. 

Στις 15 Σεπτεμβρίου 2017, ο Άρτουρ έλαβε την πρώτη του κλήση στην Εθνική Βραζιλίας ανδρών για τους αγώνες εναντίον της Βολιβίας και της Χιλής για τα προκριματικά του Παγκοσμίου Κυπέλλου 2018. Τον Μάιο του 2018, ονομάστηκε στη λίστα αναμονής για το Παγκόσμιο Κύπελλο του 2018. 

Έκανε το διεθνές του ντεμπούτο εναντίον των Ηνωμένων Πολιτειών σε φιλική νίκη με 2-0 στις 7 Σεπτεμβρίου 2018, ως αλλαγή. Ο πρώτος του αγώνας ως βασικός ήταν στη νίκη με 5-0 εναντίον του Ελ Σαλβαδόρ στις 12 Σεπτεμβρίου. Ο Τίτε επαίνεσε το στυλ παιχνιδιού του Άρτουρ λέγοντας, «Βρίσκει πάντα την καλύτερη απόδραση, την καλύτερη διέλευση. Ακόμα κι αν δεν παρέχει την ασίστ, δίνει την πάσα που θα βοηθήσει έναν παίκτη». 

Τον Μάιο του 2019, ο Άρτουρ συμπεριλήφθηκε στην ομάδα της Βραζιλίας για το Κόπα Αμέρικα 2019 στην έδρα της. Στον τελικό εναντίον των φιλοξενούμενων Περού στις 7 Ιουλίου στο στάδιο Μαρακανά, ο Άρτουρ έδωσε την ασίστ στον Γκαμπριέλ Ζεσούς για το νικητήριο γκολ προς το τέλος του πρώτου ημιχρόνου, με τον αγώνα να ολοκληρώνεται με νίκη 3-1 για τη Βραζιλία.

Στυλ παιχνιδιού 
 Όπως ο συμπαίκτης του στη Μπαρτσελόνα, Φρένκι ντε Γιονγκ, ο Άρτουρ θεωρείται ως οξυδερκής παίκτης που ψάχνει πάντα χώρους για να περάσει τη μπάλα. Είναι προικισμένος με εξαιρετικό έλεγχο της μπάλας, είναι δύσκολο να την χάσει όταν την ελέγχει, χρησιμοποιεί συχνά τις ικανότητές του στη ντρίμπλα με μεγάλη επιτυχία και είναι γνωστός για τη χρήση προσποίησης γνωστή ως «la pelopina», η οποία είχε προηγουμένως εκτελεστεί από τους πρώην μέσους της Μπαρτσελόνα, Τσάβι και Αντρές Ινιέστα, κάτι που οδήγησε αρκετές προσωπικότητες του χώρου να κάνουν συγκρίσεις μεταξύ αυτών και του Άρτουρ. Αν και δεν είναι γνωστός για την ικανότητά του να σκοράρει, εξακολουθεί να είναι σε θέση να συμβάλει στο επιθετικό παιχνίδι της ομάδας του παρέχοντας ασίστ. Ένας ευπροσάρμοστος μέσος, είναι ικανός να παίζει ως playmaker, κεντρικός μέσος και μέσος box-to-box. Παρά το γεγονός ότι δεν αποφοίτησε από τη Λα Μασία, κατέχει πολλά στυλ παιχνιδιού και τεχνικές που έχουν ενσωματωθεί σε ποδοσφαιριστές που παράχθηκαν στη Βαρκελώνη σε νεαρή ηλικία, οδηγώντας έτσι πολλούς ειδικούς, εμπειρογνώμονες και πρώην παίκτες να πιστεύουν ότι έχει «εμποτισμένο το DNA της Μπάρτσα». Η ευκινησία, η τεχνική ικανότητα, η ντρίμπλα και η κίνηση - τόσο εντός όσο και εκτός της μπάλας - του επιτρέπουν να δημιουργήσει χώρο και να ελέγξει τη ροή του παιχνιδιού στη μεσαία γραμμή, ενώ η εξαιρετική του διορατικότητα, η ικανότητα παιχνιδιού και η ακριβής πάσα του επιτρέπουν να διατηρήσει την κατοχή, να δημιουργήσει πιθανότητες και να δώσει αποφασιστικές πάσες στους συμπαίκτες του. Κατά τη διάρκεια ενός αγώνα εναντίον της Βαλένθια προσπάθησε 142 πάσες, από τις οποίες οι 135 ήταν επιτυχημένες. Αυτός ήταν ο υψηλότερος αριθμός επιτυχημένων πασών σε έναν εκτός έδρας αγώνα της Πριμέρα Ντιβισιόν που έχει πραγματοποιήσει παίκτης, από τον Τσάβι το Νοέμβριο του 2012 εναντίον της Λεβάντε. Το υψηλότερο ποσοστό ακριβείας πασών του Άρθουρ σε έναν αγώνα με τη Μπαρτσελόνα είναι 98,6%, το οποίο πέτυχε όταν ολοκλήρωσε 71 πάσες από 72 απόπειρες σε ένα νοκ άουτ αγώνα του Τσάμπιονς Λιγκ 2018-19 ενάντια της Λυών το 2019.

Διακρίσεις 
Γκρέμιο  

 Κύπελλο Βραζιλίας: 2016 
 Κόπα Λιμπερταδόρες: 2017 
 Ρεκόπα Σουδαμερικάνα: 2018 
 Καμπεονάτο Γκαούτσο: 2018 

Μπαρτσελόνα 

 Πριμέρα Ντιβισιόν: 2018-19 
 Σούπερ Καπ Ισπανίας: 2018

Βραζιλία 

 Κόαπ Αμέρικα: 2019

Ατομικές 

 Καμπεονάτο Μπραζιλέιρο Σέριε Α, Ομάδα της Χρονιάς: 2017 
 Καμπεονάτο Μπραζιλέιρο Σέριε Α, Καλύτερος Νέος Παίκτης: 2017 
 Νοτιοαμερικανός Ποδοσφαιριστής της Χρονιάς: 2017 (3η θέση) 
 Κόπα Αμέρικα, Ομάδα της Διοργάνωσης: 2019 
 Υποψήφιος για FIFA FIFPro World11: 2019 (11ος μέσος)

Παραπομπές

Εξωτερικοί σύνδεσμοι 
 Προφίλ στον ιστότοπο της Μπαρτσελόνα 
   
   
 Προφίλ στο Transfermarkt.com 

Βραζιλιάνοι ποδοσφαιριστές
Μέσοι ποδοσφαιριστές
Ποδοσφαιριστές Εθνικής Βραζιλίας Κ17
Ποδοσφαιριστές Εθνικής Βραζιλίας Κ20
Ποδοσφαιριστές Εθνικής Βραζιλίας
Ποδοσφαιριστές Κόπα Αμέρικα 2019
Παίκτες νικητές Κόπα Αμέρικα
Ποδοσφαιριστές Γκρέμιο Φουτεμπόλ Πόρτο Αλεγκρένσε
Ποδοσφαιριστές Καμπεονάτο Μπραζιλέιρο Σέριε Α
Ποδοσφαιριστές Μπαρτσελόνα
Ποδοσφαιριστές Πριμέρα Ντιβιζιόν
Ξένοι ποδοσφαιριστές στην Ισπανία
Βραζιλιάνοι ποδοσφαιριστές στο εξωτερικό